Íslenska ríkið hefur undirritað sátt við Magnús Guðmundsson, fyrrverandi forstjóra Kaupþings í Lúxemborg, þar sem viðurkennt er að ríkið hafi brotið á rétti hans til réttlátrar málsmeðferðar.
Þetta kom fram í máli Kristínar Edwald, verjanda hans, í málflutningi í Landsrétti í gær. Þá lauk aðalmeðferð í máli ákæruvaldsins gegn Magnúsi, Hreiðari Má Sigurðssyni og Sigurði Einarssyni vegna lánveitinga til vildarviðskiptavina skömmu fyrir hrun. Sáttin byggir á dómi Mannréttindadómstóls Evrópu um að dómari í al Thani málinu hafi verið vanhæfur og máli Magnúsar hjá Mannréttindadómstólnum vegna dóms í markaðsmisnotkunarmáli Kaupþings. Þar hélt Magnús því fram að hann hefði ekki fengið réttláta málsmeðferð vegna vanhæfis dómara. Í sáttinni er fólgin viðurkenning ríkisins á að brotið hafi verið á rétti hans til réttlátrar málsmeðferðar, greiðsla ríkisins upp á tólf þúsund evrur, andvirði tæpra tveggja milljóna króna, og viðurkenning á að Magnús geti óskað eftir endurupptöku málanna. Þetta eru tvö þeirra þriggja mála þar sem Magnús hefur verið sakfelldur. Endurupptökunefnd hafnaði á sínum tíma beiðnum sakborninga í al Thani málinu um endurupptöku, áður en sakborningar fóru með málið fyrir Mannréttindadómstól Evrópu.